钦定古今图书集成/方舆汇编/职方典/第1517卷 > 八百媳妇考
## 钦定古今图书集成/方舆汇编/职方典/第1517卷 > 八百媳妇考

元

成宗大德四年，遣刘深等征八百媳妇。

按《元史成宗本纪》：“四年十二月，遣刘深、合刺带、郑祐将兵二万人，征八百媳妇，仍敕云南省，每军十人给马五匹，不足则补之以牛。”

大德五年，给征八百媳妇军钞。

按《元史成宗本纪》：“五年，给征八百媳妇军钞，总计九万二千馀锭。立征八百媳妇万户府二万户四员，发四川、云南囚徒从军。调云南军征八百媳妇。诏云南行省自愿征八百媳妇者三千人，人给贝子六十索。命云南省分蒙古射士，征八百媳妇。”

按《元史哈剌哈孙传》：大德五年，同列有以云南行省左丞刘深计，倡议曰：“世祖以神武一海内，功盖万世，今上嗣大历服，未有武功以彰休烈。西南夷有八百媳妇国，未奉正朔，请往征之。” 哈剌哈孙曰：“山峤小夷，辽绝万里，可谕之使来，不足以烦中国。” 不听，竟发兵二万，命深将以往。道出湖广，民疲于馈饷。及次顺元，深胁蛇节求金三千两、马三千匹。蛇节因民不堪，举兵图深于穷谷，首尾不能相救。事闻，遣平章刘国杰往援，擒蛇节，斩军中。然士卒存者才十一二，转饷者亦如之，讫无成功。帝始悔不用其言。会赦，有司议释深罪，哈剌哈孙曰：“徼民首衅，丧师辱国，非常罪比，不诛无以谢天下。” 奏诛之。

大德六年，罢“征《八百媳妇》” 右丞刘深等官，收其符印。

按：《元史成宗本纪》云云。

大德七年，以“征八百媳妇丧师” ，诛刘深，笞合剌带、郑祐。

按：《元史成宗本纪》云云。

按《元史董士选传》：“士选拜御史中丞，前中丞崔彧久任风纪，善斡旋以就事功。既卒，不忽木以平章军国重事继之。方正持大体，天下望之而已多病，遂以属之。士选风采明俊，中外竦然。时丞相完泽用刘深言，出师征八百媳妇国，远冒烟瘴，及至未战，士卒死者十已七八，驱民转粟饷军，谿谷之间，不容舟车，必负” 担以达。一夫致粟八斗，率数人佐之，凡数十日乃至。由是民死者亦数十万，中外骚然。而完泽说帝：“江南之地尽世祖所取，陛下不兴此役，则无功可见于后世。” 帝入其言，用兵意甚坚，故无敢谏者。士选率同列言之，奏事殿中毕，同列皆起，士选乃独言：“今刘深出师，以有用之民而取无用之地，就令”

“当取，亦必遣使谕之。谕之不从，然后聚粮选兵，视时而动，岂得轻用一人妄言，而致百万生灵于死地！” 帝色变，士选犹明辨不止，侍从皆为之战栗。帝曰：“事已成，卿勿复言。” 士选曰：“以言受罪，臣之所当。他日以不言罪臣，臣死何益！” 帝麾之起，左右拥之以出。未数月，帝闻师败绩，慨然曰：“董二哥之言验矣，吾愧之。” 因赐上尊，以旌直言。始为罢兵，诛刘深等。

武宗至大二年，谷保作乱，威远算只儿威奉诏招谕，受赂败还。

按《元史武宗本纪》：“十一月，云南行省言，八百媳妇大彻里、小彻里作乱威远州谷保夺据木罗甸。诏遣本省右丞算只儿威往招谕之，仍令威楚道军千五百人护送入境。而筭只儿威受谷保赂金银各三锭，复进兵攻劫谷保，弓弩乱发，遂以败还。匪惟败事，反伤我人。惟陛下裁度。” 帝曰：“大事也，其速择使。” 复赍玺书往招谕，“算只儿威虽遇赦，可严鞫之。”

明宗天历元年，八百媳妇入贡。

按《元史明宗本纪》：“天历元年十一月，八百媳妇国使者昭哀、云南威楚路土官昵放等，九十九寨土官必也姑等，各以方物来贡。”

明

世宗嘉靖十九年，奏“给八百大甸头目牛、酒蔬食。” 上可之。

按《会典》：“嘉靖十九年奏准，八百大甸头目三十一人，每五日一次。牛肉七十七斤八两，鸡鹅各三只，酒八十瓶，糯米一石一斗五升，蔬菜厨料。”